బ్రహ్మ చెల్లానీ

**బ్రహ్మ చెల్లానీ** (జననం 1962 జనవరి 18) భారతీయ వ్యూహకర్త, కాలమిస్టు. ఆయన న్యూఢిల్లీలోని సెంటర్ ఫర్ పాలసీ రీసెర్చ్‌లో వ్యూహాత్మక అధ్యయనాల ప్రొఫెసరుగా, బెర్లిన్‌లోని రాబర్ట్ బాష్ అకాడమీలో రిచర్డ్ వాన్ వీజ్‌సాకర్ ఫెలోగా, కింగ్స్ కాలేజ్ లండన్‌లోని ఇంటర్నేషనల్ సెంటర్ ఫర్ ది స్టడీ ఆఫ్ రాడికలైజేషన్‌తో అఫిలియేట్‌గా ఉన్నాడు. ఆయన భారతదేశ జాతీయ భద్రతా సలహా బోర్డు సభ్యుడు. భారతదేశ న్యూక్లియర్ సిద్ధాంత పత్ర రచయిత. ఆయన ప్రాజెక్ట్ సిండికేట్, కు రెగ్యులర్ కాలమిస్టు. అనేక ఇతర అంతర్జాతీయ ప్రచురణలకు కూడా రాస్తాడు.

## విద్య, వృత్తి
చెల్లానీ న్యూఢిల్లీలో జన్మించాడు. ఢిల్లీ లోని మౌంట్ సెయింట్ మేరీ స్కూల్‌లో సీనియర్ కేంబ్రిడ్జ్ పరీక్షలో ఉత్తీర్ణత సాధించాడు. ఢిల్లీ విశ్వవిద్యాలయంలోని హిందూ కళాశాల నుండి బ్యాచిలర్ ఆఫ్ ఆర్ట్స్ (ఆనర్స్), ఢిల్లీ స్కూల్ ఆఫ్ ఎకనామిక్స్ నుండి మాస్టర్ ఆఫ్ ఆర్ట్స్ పట్టా పొందాడు. ఆయన జవహర్‌లాల్ నెహ్రూ విశ్వవిద్యాలయం నుండి అంతర్జాతీయ అధ్యయనాలలో పిహెచ్‌డి పొందాడు.

ఆయన న్యూఢిల్లీలోని సెంటర్ ఫర్ పాలసీ రీసెర్చ్‌లో వ్యూహాత్మక అధ్యయనాల ప్రొఫెసరుగా, బెర్లిన్‌లోని రాబర్ట్ బాష్ అకాడమీలో రిచర్డ్ వాన్ వీజ్‌సాకర్ ఫెలోగా, కింగ్స్ కాలేజ్ లండన్‌లోని ఇంటర్నేషనల్ సెంటర్ ఫర్ ది స్టడీ ఆఫ్ రాడికలైజేషన్‌తో అఫిలియేట్‌గా ఉన్నాడు. 2000ల మధ్యలో, ఆయన భారత విదేశాంగ మంత్రి అధ్యక్షత వహించిన, ప్రభుత్వ పాలసీ అడ్వైజరీ గ్రూప్‌లో సభ్యుడిగా ఉన్నాడు. దీనికి ముందు, ఆయన భారతదేశ జాతీయ భద్రతా మండలికి సలహాదారుగా ఉన్నాడు. జాతీయ భద్రతా సలహా బోర్డు యొక్క బాహ్య భద్రతా సమూహపు కన్వీనర్‌గా పనిచేశాడు.

## కెరీర్
1999లో *ది న్యూయార్క్ టైమ్స్* చెల్లానీని, "భారతదేశపు ప్రతిపాదిత అణు సిద్ధాంతాన్ని రూపొందించడంలో సహాయపడిన స్వతంత్ర నిపుణులలో ఒకరు"గా అభివర్ణించింది.  భారత ముసాయిదా అణు సిద్ధాంతాన్ని 1999 ఆగస్టులో బహిరంగంగా విడుదల చేయబడింది. ఆయన పనిచేసిన సంస్థలలో హార్వర్డ్ విశ్వవిద్యాలయం, నార్వేజియన్ నోబెల్ ఇన్స్టిట్యూట్, బ్రూకింగ్స్ ఇన్స్టిట్యూషన్, జాన్స్ హాప్కిన్స్ విశ్వవిద్యాలయంలోని పాల్ హెచ్. నిట్జ్ స్కూల్ ఆఫ్ అడ్వాన్స్డ్ ఇంటర్నేషనల్ స్టడీస్, ఆస్ట్రేలియన్ నేషనల్ యూనివర్శిటీలు ఉన్నాయి. సౌత్ ఫ్లోరిడా విశ్వవిద్యాలయానికి చెందిన గ్రాహం టోబిన్, చెల్లానీ భౌగోళిక రాజకీయ విశ్లేషణలు ఖచ్చితమైనవి గాను, క్లిష్టమైనవి గానూ అభివర్ణించాడు.

చైనా ప్రభుత్వం చిన్న దేశాల రుణ భారాన్ని భౌగోళిక రాజకీయ ప్రయోజనాల కోసం ఎలా ఉపయోగిస్తుందో వివరించడానికి చెల్లానీ రుణ-ఉచ్చు దౌత్యం (డెట్ ట్రాప్ డిప్లొమసీ) అనే పదాన్ని సృష్టించాడు. చైనా శ్రీలంక నుండి హంబన్‌తోట ఓడరేవును దీర్ఘకాలిక లీజుకు తీసుకోవడం ద్వారా శ్రీలంక రుణ బాధను నిర్వహించడంలో 'రుణ ఉచ్చు దౌత్యం' ఉందని ఆయన చెప్పాడు. ఈ సిద్ధాంతం బాగా ప్రాచుర్యం పొంది, విస్తృతంగా ఉపయోగించడం ప్రారంభమైంది. ముఖ్యంగా వాషింగ్టన్ డిసి లో "సాంప్రదాయిక జ్ఞానంగా మారేందుకు దగ్గరగా" వచ్చింది. ఇతర పండితులు చెల్లానీ అంచనాను, "రుణ ఉచ్చు మిథ్యనూ" వివాదం చేశారు. శ్రీలంక ఆర్థిక సంక్షోభానికి మూలం చైనా ఆర్థిక సాయం కాదని వాళ్ళు వాదించారు.

## ప్రచురణలు
చెల్లానీ తొమ్మిది పుస్తకాలు రచించాడు.

* *ఆసియన్ జగ్గర్నాట్: ది రైజ్ ఆఫ్ చైనా, ఇండియా అండ్ జపాన్*, హార్పర్‌కాలిన్స్ USA, 2010. 
* *వాటర్, పీస్ అండ్ వార్: కన్‌ఫ్రాంటింగ్ ది గ్లోబల్ క్రైసిస్*, రోమన్ &amp;amp; లిటిల్ ఫీల్డ్, 2015. 
* *వాటర్: ఆసియా'స్ న్యూ బ్యాటిల్‌గ్రౌండ్,* జార్జ్‌టౌన్ యూనివర్సిటీ ప్రెస్, 2019. 

ఆయన రాసిన రెండు ఇటీవలి పుస్తకాలు, నీటి వనరుల భౌగోళిక రాజకీయాలకు సంబంధించినవి. అంతర్జాతీయంగా అత్యధికంగా అమ్ముడైన మరొక పుస్తకం, వేగంగా అభివృద్ధి చెందుతున్న ఆసియా ప్రపంచ భౌగోళిక రాజకీయ మార్పును నిర్వచించే మూలాధారంగా ఎలా మారింది అనే దానిపై దృష్టి పెడుతుంది.

## స్పందనలు
బిపిన్ రావత్ మరణంలో చైనా ప్రమేయం ఉందని పరోక్షంగా ఆరోపించినందుకు, చైనా ప్రభుత్వ యాజమాన్యంలోని మీడియా సంస్థ *గ్లోబల్ టైమ్స్* చెల్లానీని విమర్శించింది. ఆ పత్రిక చెల్లానీని "కుట్ర సిద్ధాంతకర్త"గా అభివర్ణించింది.

జార్జ్‌టౌన్ యూనివర్సిటీ ప్రెస్ ప్రచురించిన "*వాటర్: ఆసియాస్ న్యూ బ్యాటిల్‌గ్రౌండ్" అనే* చెల్లానీ రచనకు గాను, న్యూయార్క్‌కు చెందిన ఆసియా సొసైటీ అతనికి $20,000 బెర్నార్డ్ ష్వార్జ్ పురస్కారం ఇచ్చింది. ఈ పురస్కారం సమకాలీన ఆసియా వ్యవహారాలకు, యుఎస్-ఆసియా సంబంధాలకూ సంబంధించిన అత్యుత్తమ సహకారానికి ఇస్తారు.

## గమనికలు


## మూలాలు

వర్గం:జీవిస్తున్న ప్రజలు
వర్గం:1962 జననాలు